Nem jelent meg
TÁRSASÁGI HÍREK

Emléktábla a kolozsvári Majális utcai Vályi-házon

Kolozsváron 2007. május 31-én két emléktábla került a Majális (Republicii) utca 20 szám alatti Vályi-házra, amely ma a vasúti kórház tulajdona. A gránittáblák román és magyar nyelven emlékeznek Vályi Gyula matematikusra. A magyar nyelvű szöveg a következő:

Ebben a házban lakott
élete utolsó éveiben 
VÁLYI GYULA 
(1855–1913)
hírneves matematikus, 
a kolozsvári egyetem tanára, 
a Bolyai-geometria népszerűsítője.

Vályi Gyula Marosvásárhelyen született, ott járt iskolába a református kollégiumban. Tehetsége már korán megmutatkozik. 1873-ban beiratkozik a frissen megnyílt kolozsvári egyetemre, amelynek elvégzése után tanulmányait Berlinben folytatja. Itt olyan hírességek tanítják mint Weiestrass, Kummer és Kronecker. Doktori tézisével (a parciális differenciálegyenletek témaköréből) egyből ismertté válik. 1881-től 1911-es nyugdíjba vonulásáig a kolozsvári egyetemen tanít. Első kolozsvári matematikus, aki rendszeresen tart előadásokat a Bolyai-geometriáról. Ez annál dicséretesebb, mert a nagy tekintélyű Brassai Sámuel, mivel nem értette meg a nemeuklidészi geometriát, akadályozta annak terjesztését. Vályi Gyula kézzel írott jegyzetei ma is olvashatók a kolozsvári matematikai könyvtárban. Nagyra értékelt tanársága mellett jelentős kutatóként is számon tartják. Korai nyugdíjba vonulásának oka az egyre romló látása volt. Amikor már nem tanított, feladta a mai diákművelődési ház környékén lévő (mára már lebontott) házát, és bátyjához költözött a Majális utcába. Bátyja, Vályi Gábor (1844–1926), szintén egyetemi tanár volt, statisztikát tanított. A meleg családi légkör és a szeretet, amellyel itt körülvették, elviselhetőbbé tették a betegséggel küszködő Vályi Gyula utolsó éveit.
Halálakor a Kolozsvári Hírlap nekrológja kiemeli: „Kitűnő professzor volt, és általában párját ritkító lelkiismeretességgel, pontossággal töltötte be egész életén keresztül minden kötelességét.” 
Sírja a Házsongárdi temető II.b. parcellájában található. 
Az emléktáblákat kolozsvári magyar vállalkozók anyagi támogatásával a Farkas Gyula Egyesület a Matematikáért és Informatikáért az egyetem Matematikai és Informatikai Kara segítségével helyezte el.

Ünneplés és emlékezés

Az EME matematikai és informatikai szakosztályának tagjai a negyedévenként rendszeresen megszervezett előadások sorában a 2007. június 6-i előadás után köszöntöttük Németh Sándor kollégánkat, akit nemrég választottak a Magyar Tudományos Akadémia külső tagjává. Szűkebb szakterülete a nemlineáris analízis. 
Köszöntöttük még Kolumbán Józsefet, a Magyar Tudományos Akadémia külső tagját, aki idén megkapta a Magyar Operációkutatási Társaság rangos Egerváry-emlékplakettjét az operációkutatás és alkalmazott matematika területén sok éven át folytatott eredményes kutató, oktató és iskolateremtő munkájáért. (Ezt a kitüntetést 2004 óta évente egy-egy matematikusnak ítélik oda.)
Ugyanakkor megemlékeztünk Dezső Gábor volt kollégánkról, aki május végén lett volna 60 éves, és aki tavaly februárban autóbalesetben halt meg.

Kása Zoltán